แบงก์รอผู้นำเริ่มลดดอกเบี้ย
แบงก์ลังเลลดดอกเบี้ยรอบใหม่ รอผู้นำตลาด จับตาธนาคารกรุงเทพอาจเริ่มนำทีมก่อน
8 พ.ค. 2558

แบงก์ลังเลลดดอกเบี้ยรอบใหม่ รอผู้นำตลาด จับตาธนาคารกรุงเทพอาจเริ่มนำทีมก่อน
หลังจากที่คณะกรรมการนโยบายการเงิน (กนง.) ประกาศลดดอกเบี้ยนโยบายลงอีก 0.25% เมื่อวันที่ 29 เม.ย.ที่ผ่านมา จนถึงขณะนี้ยังไม่มีความเคลื่อนไหวจากธนาคารพาณิชย์ในการลดดอกเบี้ยตาม ต่างจาก การลดดอกเบี้ยนโยบายรอบวันที่ 11 มี.ค. ซึ่งในครั้งนั้นธนาคารไทยพาณิชย์เป็นผู้นำการปรับลดดอกเบี้ยทั้งเงินกู้และเงินฝากลงครั้งแรก 
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย ในฐานะประธานสมาคมธนาคารไทย เปิดเผยว่า สมาคมไม่มีอำนาจในการชี้นำสถาบันการเงินในการปรับดอกเบี้ย ซึ่งเป็นเรื่องที่แต่ละธนาคารพิจารณาตามความเหมาะสม ซึ่งคาดว่าต้องรอเวลาอีกสักระยะดอกเบี้ยจะสะท้อนตลาดให้เห็น ส่วนธนาคารทหารไทยไม่ใช่เป็นธนาคารใหญ่ที่จะชี้นำตลาดได้
ด้าน นายชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวว่า ธนาคารกำลังอยู่ระหว่างการพิจารณาปรับดอกเบี้ย โดยจะพิจารณาจากสถานการณ์ ปัจจัย และตลาด ก่อนตัดสินใจ โดยนับเป็นธนาคารพาณิชย์แห่งเดียวในขณะนี้ ที่เกริ่นถึงการพิจารณาปรับอัตราดอกเบี้ย
ขณะที่ นายวรภัค ธันยาวงษ์ กรรมการผู้จัดการใหญ่ ธนาคารกรุงไทย กล่าวว่า กำลังติดตามระบบธนาคารพาณิชย์อยู่ว่าจะลดดอกเบี้ยลงหรือไม่ หากธนาคารแห่งอื่นยังไม่ปรับลด ธนาคารกรุงไทยก็ยังไม่กล้า แต่เชื่อว่าการลดดอกเบี้ยนโยบายลงจะช่วยพยุงภาคการส่งออกได้บ้าง หลังค่าเงินบาทอ่อนค่าลง
นายปรีดี ดาวฉาย กรรมการ ผู้จัดการ ธนาคารกสิกรไทย กล่าวว่า ยังไม่ได้มีการประชุมคณะกรรมการบริหารสินทรัพย์และหนี้สิน (ALCO) เพื่อตัดสินใจลดดอกเบี้ยตาม กนง. โดยธนาคารรอผู้นำในตลาดก่อน จะมีการตัดสินใจที่จะปรับลดตาม หรือไม่
ด้าน นายญนน์ โภคทรัพย์ กรรมการผู้จัดการใหญ่ ธนาคารไทยพาณิชย์ กล่าวว่า ขอรอดูสถานการณ์อีกสักระยะก่อนที่จะตัดสินใจปรับดอกเบี้ย ซึ่งมองว่า อัตราดอกเบี้ยเป็นเพียงปัจจัยหนึ่งของเศรษฐกิจ แต่การที่เศรษฐกิจไทยจะฟื้นตัวกลับมาดีขึ้นอย่างชัดเจนได้นั้น ต้องอาศัยหลายเครื่องยนต์ในการขับเคลื่อน
ก่อนหน้านี้ ธนาคารไทยพาณิชย์ปรับลดดอกเบี้ยก่อนรายอื่นในอัตรามากกว่าตลาด โดยลดไป 0.2% ทำให้ในเวลาต่อา ต้องปรับขึ้นดอกเบี้ย 0.075% ขึ้นมาให้สอดคล้องกับอัตราของธนาคารพาณิชย์แห่งอื่นๆ